Atès el que disposa el Decret 105/1999, de 19 d'abril, sobre normes complementàries per a les eleccions al Consell General d'Aran del dia 13 de juny de 1999 i el Decret 108/1999, de 19 d'abril, pel qual s'estableixen les disposicions necessàries per a la participació dels treballadors en les eleccions del dia 13 de juny de 1999, a diputats al Parlament Europeu i d'eleccions locals, i en ús de les atribucions que em són conferides,
1.1 El diumenge dia 13 de juny de 1999 les empreses concediran als treballadors que tinguin la condició d'electors i que no gaudeixin en aquesta data del descans setmanal previst a l'article 37.1 del Reial decret legislatiu 1/1995, de 24 de març, pel qual s'aprova el Text refós de la Llei de l'Estatut dels treballadors, un permís de com a màxim quatre hores dins de la jornada laboral que els correspongui perquè puguin exercir el seu dret al vot en les eleccions convocades.
1.2 El permís esmentat tindrà caràcter de no recuperable i serà retribuït amb el salari que correspondria al treballador si hagués prestat els seus serveis normalment.
1.3 No caldrà concedir el permís als treballadors que realitzin una jornada que coincideixi parcialment amb l'horari d'obertura dels col·legis electorals si la coincidència és com a màxim de dues hores; si és de més de dues hores i menys de quatre, es concedirà un permís de dues hores, i si aquesta coincidència és de quatre o més hores es concedirà el permís general de quatre hores.
1.4 Es reduirà proporcionalment la durada del permís esmentat als treballadors que el dia de la votació realitzin una jornada inferior a l'habitual, legal o convinguda.
1.5 Els treballadors que tinguin una jornada l'horari de la qual no coincideixi ni totalment ni parcialment amb el dels col·legis electorals no tindran dret a cap permís.
La determinació del moment d'utilització de les hores concedides per a la votació, que haurà de coincidir amb l'horari establert pel col·legi electoral, serà potestat de l'empresari.
A l'efecte de l'abonament del salari del temps utilitzat per votar, els empresaris tenen dret a sol·licitar dels seus treballadors l'exhibició del justificant acreditatiu d'haver votat, expedit per la mesa electoral corresponent.
4.1 Als treballadors que el dia 13 de juny no gaudeixin del descans setmanal que preveu l'article 37.1 del Reial decret legislatiu 1/1995, de 24 de març, pel qual s'aprova el Text refós de la Llei de l'Estatut dels treballadors, i que acreditin la seva condició de membres de mesa electoral o d'interventors, se'ls concedirà el permís retribuït corresponent a la jornada completa del dia esmentat i, a més, la reducció de les cinc primeres hores de la jornada laboral del dia 14 de juny de 1999, també amb dret a retribució.
4.2 Aquest permís, de caràcter no recuperable, serà retribuït per l'empresa un cop justificada l'actuació com a membre de mesa o interventor.
El permís de cinc hores que estableix l'article anterior es fa extensiu a tots els treballadors que gaudeixin de descans setmanal el dia de la votació i que acreditin la seva condició de membre de mesa o interventor, en les mateixes condicions que estableix l'article esmentat.
Les empreses han de concedir un permís retribuït durant la jornada completa del diumenge 13 de juny de 1999 als treballadors que acreditin la condició d'apoderats i que aquest dia no gaudeixin del descans setmanal que preveu l'article 37.1 del Reial decret legislatiu 1/1995, de 24 de març, pel qual s'aprova el Text refós de la Llei de l'Estatut dels treballadors.
Si el salari a percebre pels treballadors amb dret al permís retribuït està constituït en part per prima o incentiu, la part esmentada es calcularà d'acord amb la mitjana percebuda pels treballadors pel concepte esmentat en els sis mesos treballats immediatament anteriors.
8.1 Es concedirà un permís de com a màxim quatre hores lliures, dins de la jornada laboral que els correspongui, als treballadors que realitzin funcions lluny del seu domicili habitual o en altres condicions de les quals es derivin dificultats per exercir el dret de sufragi el dia 13 de juny de 1999, perquè puguin formular personalment la sol·licitud de certificació necessària per poder emetre el seu vot per correu.
8.2 De l'esmentat permís, se'n podrà gaudir des de la data de la convocatòria fins al dia 3 de juny; i és d'aplicació el que disposen els articles 1.2, 1.3, 1.4, 1.5, 2, 3 i 7 d'aquesta Ordre, i s'entendran substituïdes totes les referències als col·legis electorals per les delegacions provincials de l'Oficina del Cens Electoral.